ዘመናዊነት በኢትዮጵያ ከየት ወደ የት?
ባሕር ዳር፡ ታኅሳስ 19/2012ዓ.ም (አብመድ) ዘመናዊነት በራሱ አከራካሪ ሐሳብ ነው፡፡ ዘመናዊነት የበለጠ የሰውን ልጅ ነፃ ያወጣዋል ወይስ ጦርነትን እና እልቂትን ያባብሳል? የሚለው ጥያቄም እስካሁን ድረስ በዘርፉ ምሁራን ዘንድ ወጥ የሆነ ምላሽ አላገኘም፡፡የዘመናዊነት ሐሳብ በኢትዮጵያ ‹‹ከምዕራባውያን ዓለም የትምህርት ሥርዓት መስፋፋት፣ ከሀገር በቀል ባህል ትችት እና በዘውዳዊው ሥርዓት እና በምዕራባውያን አመለካከት መካከል ከተፈጠረው ግጭት ጋር ተነጣጥሎ መታየት አይችልም›› የሚሉ ምሁራን በርካቶች ናቸው፡፡ ስለዚህም ‹‹ዘመናዊነት በኢትዮጵያ ውስጥ በተስፋፋ ቁጥር የዕውቀት ማዕከላት የነበሩት የሃይማኖት ተቋማት በዘመናዊ ትምህርት ቤቶች መተካት ጀመሩ›› የሚሉን በአዲስ አበባ ዩኒቨርሲቲ የፍልስፍና ምሁሩ ፋሲል መራዊ ናቸው፡፡ ‹‹ስልጣኔ ማለት ዘመናዊ ተቋማት፣ ዘመናዊ ትምህርት እና ዘመናዊ አስተሳሰብ ማለት ሆነ›› ይሉናል፡፡